paragraph_text: Na Raškanu su pronađeni razni srednjovjekovni ostaci i tragovi: iz vremena Abasidskog kalifata primjetna je nadogradnja kamenom nad drevnim opekama i zapadna medresa s ajvanom, o bujidskom korištenju tvrđave svjedoči pocakljena keramika, dok kovanica s prikazom Šahruha Mirze svjedoči i o timuridskoj prisutnosti. Ranije u 13. stoljeću Raškan je teško stradao prilikom mongolske invazije, a u novom vijeku zajedno s Rajom u potpunosti gubi na značaju u korist obližnjeg Teherana. Većina arheoloških artefakata pronađenih na Raškanu, Češme-Aliju i okolici Raja danas se čuva u Nacionalnom muzeju u Teheranu.